## Martínez Mus destaca els avanços en la duplicació de la CV-32 i el futur accés al polígon Joan Carles I a Almussafes

*** Responsables de la Generalitat, Govern, ajuntaments, empresaris i experts han participat en la tercera reunió de la comissió ‘The Best Place for Logistics’
* El conseller destaca l’avanç de les obres estratègiques i la recuperació d’infraestructures afectades per les riuades per a reforçar la connectivitat i la competitivitat logística de l’àrea metropolitana de València**

El conseller de Medi Ambient, Infraestructures i Territori, Vicente Martínez Mus, ha destacat, durant la seua participació en la tercera reunió de la comissió ‘The Best Place for Logistics’, “l’important avanç de les obres en execució i la coordinació de les diferents administracions i agents implicats”, i ha posat com a exemple els progressos en la duplicació de la CV-32 i el projecte per al futur accés al polígon Joan Carles I a Almussafes des de l’AP-7.

‘The Best Place for Logistics’ és un òrgan tècnic de treball, coordinat per Alfredo Soler, que reunix ajuntaments, empreses, universitats i altres agents socials amb l’objectiu de dissenyar un pla global d’infraestructures, logística i connexions en tot l’entorn metropolità de València i assessorar la Generalitat en la planificació estratègica d’actuacions, per a promoure la màxima coordinació i cohesió territorial.

En la seua intervenció en la comissió, Martínez Mus ha subratllat que “l’àrea metropolitana de València té un potencial logístic únic en el sud d’Europa, i la nostra obligació com a Generalitat és dotar-la de les infraestructures necessàries per a fer-la competitiva, moderna i sostenible”.

En este sentit, ha assenyalat algunes de les actuacions autonòmiques que està desenrotllant el departament d’Infraestructures, entre les quals destaquen les obres de duplicació de la CV-32 (carretera de la Gombalda), iniciades el 27 de gener, “que continuen a bon ritme i compten amb un termini d’execució de 24 mesos”, així com el projecte bàsic i de construcció de millora de l’accés al polígon industrial Joan Carles I (factoria Ford), el contracte per a la redacció del qual es va firmar el 12 d’agost, amb un termini de 20 mesos.

El conseller també ha anunciat que la Generalitat integrarà el vial d’accés al parc logístic de València en la xarxa autonòmica de carreteres, “una actuació que reforça la connectivitat d’una de les principals plataformes logístiques de la Comunitat Valenciana i que permetrà millorar la mobilitat de mercaderies i l’accés a les empreses instal·lades en l’àrea”.

En la trobada també s’han exposat els avanços realitzats per part de l’Oficina del Corredor Mediterrani, dependent del Govern, així com projectes de l’Ajuntament de València, com el nou pla director de l’EMT, que també contribuirà a millorar les connexions de la ciutat i el seu entorn.

Per la seua banda, des del sector empresarial, representat per institucions com la CEV, la Cambra de Comerç o el sector del transport, s’ha insistit en la necessitat de reprendre el debat sobre l’accés nord de València, i la Generalitat ha reiterat la seua voluntat de tornar a comprovar la seua viabilitat i actualitzar els estudis.

**600 milions d’euros en reconstrucció**

Referent a les infraestructures colpejades per les riuades d’octubre de 2024 i que afecta directament l’activitat de les empreses i organitzacions de la comissió ‘The Best Place for Logistics’, Martínez Mus ha subratllat la posada en servici d’infraestructures clau com la CV-36, que ja connecta els polígons d’Aldaia, Alaquàs i Torrent amb el *by-pass*, i la CV-50, que dona accés al municipi de Cheste. “En els dos casos, els trams i les estructures s’han anat obrint progressivament al llarg de l’any, fet que ha millorat de manera substancial la mobilitat de l’entorn”, ha assenyalat el conseller.

La Generalitat també ha atés les noves necessitats plantejades per municipis com Paiporta i Aldaia, este últim amb la reposició de l’accés al centre comercial Bonaire i al polígon industrial contigu, una obra declarada d’emergència pel Consell i que va començar l’1 d’octubre. En conjunt, la Conselleria de Medi Ambient, Infraestructures i Territori ha mobilitzat més de 600 milions d’euros en el procés de reconstrucció i modernització d’infraestructures després de les inundacions de l’any passat.

Fecha: 14/10/2025